ZAPISNIK

Sa 25. sjednice Gradskog vijeća Grada Cresa koja je održana 22. siječnja 2016. godine u Gradskoj vijećnici Grada Cresa, s početkom u 14.00 sati.

Na sjednici je prisutno 11 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Oliver Filipas, Dragan Medarić, Nenad Kučić, Gaetano Negovetić, Fiorenco Pinezić, Anton Čule, Samir Mujagić, Petar Miočić i Patris Salković. Odsutni: Maja Sepčić i Branko Benvin.

Na sjednici su još prisutni: Kristijan Jurjako, gradonačelnik Grada Cresa; Jadranka Blatt, zamjenica Gradonačelnika; Nada Kremenić, pročelnica Upravnog odjela za proračun i financije, komunalni sustav i prostorno planiranje; Eduard Dajčman, Bojan Purić, predstavnik tiska i Patricija Purić, pročelnica Ureda Grada, koja vodi ovaj zapisnik.

Marčelo Damijanjević otvorio je 25. sjednicu, te dao na usvajanje zapisnik sa 24. sjednice Gradskog vijeća.

Jednoglasno je usvojen zapisnik sa 24. sjednice Gradskog vijeća koja je održana 16. prosinca 2015.

Jednoglasno usvojena predložena dopuna dnevnog reda i to da se kao 4. točka dnevnog reda uvrsti “Prijedlog zaključka o raspisivanju natječaja za prodaju nekretnine u vlasništvu Grada Cresa”.

Jednoglasno je usvojen sljedeći

Dnevni red:

1. Aktualni sat.
2. Prijedlog odluke o izmjenama i dopunama Odluke o uvjetima, mjerilima i postupku za davanje u najam stanova u vlasništvu Grada Cresa.
3. Izbor i imenovanje ravnatelja javne ustanove Creski muzej.
4. Prijedlog zaključka o raspisivanju natječaja za prodaju nekretnine u vlasništvu Grada Cresa.

**Ad. 1.**

**Aktualni sat**

Gaetano Negovetić i Marčelo Damijanjević očitovali su se o dobivenim odgovorima na vijećnička pitanja.

Gaetano Negovetić postavio je sljedeća vijećnička pitanja:

1. Utvrdio je da kada pedijatrica ode na godišnji odmor, nema adekvatne zamjene odnosno nema nikakve zamjene. U razdoblju od Božića pa do 8.01.2016. nije bilo pedijatrice, bila je samo sestra koja je dežurna u Malom Lošinju i po uputnicu treba ići u Mali Lošinj. Ako se za zamjenu traže veća financijska sredstva, Grad bi se trebao pobrinuti za to. Zatražio je da se postavi upit Domu zdravlja.
2. Tko donosi odluku oko lokacija na koje se postavljaju podzemni kontejneri, da li se od Grada traži suglasnost, da li treba lokacijska dozvola za postavljanje tih kontejnera na javnoj površini. Takvi kontejneri nam trebaju ali da li su izabrane baš najpovoljnije lokacije to nije siguran.

Petar Miočić postavio je sljedeća vijećnička pitanja za koja odgovor traži u pisanoj formi:

1. Stanuje u ulici Jadranska obala 33 i nekoliko puta je vidio službeno vozilo Grada na parkiralištu ispred njegove zgrade. Tamo je vozilo stajalo duže vrijeme. Zatražio je odgovor zašto je to vozilo tamo parkirano i tko ga je vozio.
2. Drugo pitanje odnosi se na izvješće o radu zamjenice Gradonačelnika. Gradonačelnik je obvezan podnijeti Gradskom vijeću svakih šest mjeseci izvješće o svom radu. Da li je moguće dobiti i izvješće o radu zamjenice Gradonačelnika.

Kristijan Jurjako odgovorio je na dio pitanja.

**Ad.1.**

Patricija Purić obrazložila je Prijedlog odluke o izmjenama i dopunama Odluke o uvjetima, mjerilima i postupku za davanje u najam stanova u vlasništvu Grada Cresa.

Petar Miočić je u raspravi podržao donošenje ove Odluke.

Nakon zaključene rasprave, jednoglasno je donesena sljedeća:

**Odluka:**

Usvaja se Odluka o izmjenama i dopunama Odluke o uvjetima, mjerilima i postupku za davanje u najam stanova u vlasništvu Grada Cresa. Odluka o izmjenama i dopunama Odluke o uvjetima, mjerilima i postupku za davanje u najam stanova u vlasništvu Grada Cresa objaviti će se u “Službenim novinama” Primorsko-goranske županije.

**Ad. 3.**

Marčelo Damijanjević je kao član Povjerenstva za provedbu natječaja izbora i imenovanja ravnatelja javne ustanove Creski muzej dao uvodno izvješće. Povjerenstvo je utvrdilo da su podnesene i u roku zaprimljene dvije kandidature: Jelena Dunato Lj Matešića 19 iz Rijeke i Inge Solis Jadranska Obala 21 iz Cresa. Zaključeno je da su obje kandidature zadovoljile uvijete natječaja, te nije bilo napomena ni primjedbi.

Otvarajući raspravu, podsjetio je na odluke koje je donosilo Gradsko vijeće od dana osnivanja te javne ustanove, kao i na obveze koje su bile utvrđene u općim aktima muzeja. Na osnovu odredbi statuta Muzej je bio dužan donijeti Pravilnik o unutarnjem ustrojstvu u roku od 60 dana, te druge akte u roku 90 dana od donošenja statuta. Gradsko vijeće nije dobilo nikakve akte od muzeja na prethodnu suglasnost. Na natječaj su pristigle dvije prijave, a činjenica je da je Jelena Dunato supruga Gradonačelnika Grada Cresa. Mišljenja je da se supruga gradonačelnika imala pravo javiti na natječaj, ali mu je to iz moralnih razloga neprihvatljivo i smatra da je natječaj time kompromitiran, isto kao što bi bio kompromitiran budući odnos gradonačelnika I njegove supruge kao ravnateljice javne ustanove, ako bude izabrana.

Nenad Kučić istaknuo je da je proučio Statut muzeja kao i obveze ravnatelja u vezi donošenja akata. Ravnatelj muzeja dužan je donijeti akte u roku od 60 dana od dana stupanja na snagu Statuta. Temeljem kojeg akta će biti zaposlen, ako bude izabran.

Patris Salković je istaknuo da, kojim slučajem, jedna od kandidatkinja nije Gradonačelnikova supruga, ne bi bilo nikakve rasprave i bez problema bi se izabrala Inge Solis. Drugo, u Poslovniku u čl. 103. stoji da, kada se odabire neka osoba i ako ima više kandidata, u pravilu je tajno glasovanje. Očito će i ovdje biti takav slučaj, tko god se izabere atmosfera će bii loša. Predložio bi javno glasovanje za izbor ravnatelja.

Marčelo Damijanjević pročitao je odredbe Poslovnika Gradskog vijeća, koje u pravilu, kod izbora u kojem se kandidiraju dva i više kandidata određuju tajno glasnovanje. Isto tako pročitao je odredbe koje određuju na koji se način provodi tajno glasovanje.

Patris Salković predložio je da glasovanje o izboru ravnatelja Creskog muzeja bude javno.

Oliver Filipas istaknuo je da mu nije jasno izlaganje vijećnika Salkovića, zašto bi druga kandidatkinja bila izabrana da ova prva nije Gradonačelnikova supruga. On se nastojao distancirati od te veze. Pročitao je oba programa pa iako nije stručan da ocjenjuje programe, jedan je puno kvalitetniji. Mišljenja je da je za Cres puno važnije kako će muzej funkcionirati u budućnosti.

Petar Miočić postavio je pitanje zašto djeca ili žene političara moraju biti žrtve, odnosno njima se brani ono što je inače normalno jer normalno bi bilo da se neka stručna osoba može javiti na natječaj bez obzira na srodstvo.

Fiorenco Pinezić smatra da bi s obzirom da ima više kandidata, trebalo provesti tajno glasovanje.

Dragan Medarić ponovio je pitanje koje je postavio vijećnik Kučić, temeljem kojeg općeg akta će primati plaću taj ravnatelj. Ovaj natječaj je svakako kompromitiran jer su tu dva kandidata od kojih je jedan u srodstvu s Gradonačelnikom.

Patricija Purić odgovorila je da su u Creskom muzeju na snazi akti prijašnjeg osnivača Pučkog učilišta.

Fiorenco Pinezić smatra da ako je kandidatkinja stručna i ima sve uvjete, onda ne treba osporavati ovaj natječaj i govoriti da je kompromitiran.

Jadranka Blatt istaknula je da su oni svi javni djelatnici i tu su da građane predstavljaju dostojanstveno. Na jednom natječaju na kojem se javi bilo koji član obitelji, takav kandidat u startu ne može biti ravnopravan jer postoje razni načini utjecaje na vijećnike. Mora se voditi briga o javnosti i o svim građanima koje kao dužnosnici predstavljaju.

Lara Bressan naglasila je da bi voljela da se diskusija vrati na kandidate i na njihov program a ne na srodstvo. Nemamo puno stručnih ljudi stoga je dobro da imamo tako dobre kandidate.

Marčelo Damijanjević upitao je kakvu će to poruku poslati Gradsko Vijeće mladima koji se školuju izvan Cresa i stipendiraju iz gradskog proračuna ako se izabere supruga gradonačelnika. Ako se ta obiteljska veza ostavi po strani, kandidat Jelena Dunato ima prebivalište u Rijeci, a kandidat Inge Solis u Cresu. Isto tako Inge Solis je zaposlena u Creskom Muzeju, ima više radnog staža i veće stručno muzejsko zvanje. Inge Solis ima zvanje viši kustos, a Jelena Dunato kustos.

Oliver Filipas nije se složio sa pravljenjem razlike u prebivalištu, na što je Damijanjević odgovorio da će on uvijek dati prednost osobama koji žive u Cresu. A oni ako žele mogu glasati za kandidate iz Rijeke, Gorskog kotara ili Zagreba.

U raspravi su još sudjelovali Marčelo Damijanjević, Petar Miočić i Oliver Filipas

Nakon zaključene rasprave Marčelo Damijanjević dao je na glasovanje prijedlog vijećnika Patrisa Salkovića da glasovanje za ravnatelja Creskog muzeja bude javno.

Sa 1 glasom “za” i 10 “suzdržanih” glasova nije prihvaćen prijedlog vijećnika Patrisa Salkovića.

U Povjerenstvo za provedbu glasovanja pored Marčela Damijanjevića, kao predsjedatelja, imenovani su Petar Miočić i Nenad Kučić.

Nakon provednog tajnog glasovanja, utvrđeni su sljedeći rezultati glasovanja:

* Kandidatkinja Jelena Dunato dobila je 6 glasova
* Kandidatkinja Inge Solis dobila je 3 glasa
* Utvrđeno je da su dva glasačka listića nevažeća.

**Rješenje:**

Za ravnateljicu javne ustanove Creski muzej imenuje se Jelena Dunato, diplomirana anglistica i diplomirana povjesničarka umjetnosti. Mandat Ravnateljice traje četiri godine, a teče od 1. veljače 2016. Godine. Ovo rješenje objaviti će se u „Službenim novinama“ Primorsko-goranske županije.

**Ad. 4.**

Patricija Purić obrazložila je Prijedlog zaključka o raspisivanju natječaja za prodaju nekretnine u vlasništvu Grada Cresa.

Bez rasprave, jednoglasno je donesen sljedeći

**Zaključak:**

Raspisat će se javni natječaj za prodaju nekretnine u vlasništvu Grada Cresa, zemljišnoknjižne oznake č.zgr. 20/10, z.k.ul. 398, poduložak 2, k.o. Orlec, u naravi dio zgrade u Orlecu, na adresi Orlec 41, a koji se sastoji od prizemlja, prvog i drugog kata i tavana, označeno zelenom bojom i slovom B, po početnoj cijeni od 168.124,00 kune, utvrđenoj Elaboratom procjene vrijednosti nekretnine stalnog sudskog vještaka u građevinarstvu Jasminke Lilić, dipl.ing.građ.Ovlašćuje se Gradonačelnik Grada Cresa na provedbu postupka javnog natječaja.

U 15.15 sati predsjednik Gradskog vijeća Marčelo Damijanjević zatvorio je 25. sjednicu Gradskog vijeća.

Klasa: 021-01/16-1/2

Ur. broj: 2213/02-01-16-11

Cres, 22. siječnja 2016.

Zapisnik sastavila Predsjednik Gradskog vijeća

Patricija Purić Marčelo Damijanjević